wickkiey/tamil-wikipedia-chunked huggingface dataset:
# அரசு கலை மற்றும் அறிவியல் கல்லூரி, தரகம்பட்டி

## கற்பிக்கப்படும் பாடங்கள்

### இளங்கலை

- தமிழ்
- ஆங்கிலம்
- பொருளியல்
- வணிகவியல்
- அரசியல் அறிவியல்
# அரசு கலை மற்றும் அறிவியல் கல்லூரி, தரகம்பட்டி

## கற்பிக்கப்படும் பாடங்கள்

### இளம் அறிவியல்

- கணிதம்
- கணினி அறிவியல்
# துகு கல்வெட்டு

**துகு கல்வெட்டு** (ஆங்கிலம்: *Tugu Inscription*; இந்தோனேசியம்: *Prasasti Tugu*) என்பது இந்தோனேசியாவின் வடக்கு ஜகார்த்தாவின் கோஜாவில் உள்ள துகு கிராமத்தின், படுதும்பு குக்கிராமத்தில் கண்டுபிடிக்கப்பட்ட ஒரு கல்வெட்டாகும். இது கி.பி. 5-ஆம் நூற்றாண்டின் தொடக்கத்தில் வெட்டப்பட்ட தருமநகர கல்வெட்டுகளில் ஒன்றாகும்.  
இந்தக் கல்வெட்டில் நீரியல் திட்டங்கள் பற்றிய தகவல்கள் உள்ளன; ராஜாதிராஜகுருவின் உத்தரவின் பேரில் சந்திரபாகா ஆற்றின் பாசனம் மற்றும் நீர் வடிகால் திட்டம்; மற்றும் அவரது 22-ஆவது ஆட்சி ஆண்டில் மன்னர் பூரணவருமனின் உத்தரவின்படி கோமதி ஆற்றின் நீர் திட்டங்கள் மேற்கொள்ளப்பட்டன.  
மழைக்காலங்களில் ஏற்படும் வெள்ளப்பெருக்கைத் தடுப்பதற்காகவும், வறட்சி காலங்களில் நீர்ப்பாசனத் திட்டமாகும் முறையில் ஆற்றை நேராக்கவும் அகலப்படுத்தவும் அகழும் திட்டமாக அது மேற்கொள்ளபட்டது.
# துகு கல்வெட்டு

## பொடுது

1911 இல் பி. டி ரூ டி லா ஃபெய்லியின் முன்முயற்சியால், துகு கல்வெட்டானது Bataviaasch genootschap van Kunsten en Wetenschappen அருங்காட்சியகத்திற்கு (தற்போது இந்தோனேசியாவின் தேசிய அருங்காட்சியகம் ) கண்டுபிடிப்பு எண் டி.124 என்ற எண்ணிடப்பட்டு மாற்றப்பட்டது.  
இக்கல்வெட்டானது சுமார் ஒரு மீட்டர் அளவுள்ள வட்டமான முட்டை போன்ற கல்லில் செதுக்கப்பட்டுள்ளது.
# துகு கல்வெட்டு

## உள்ளடக்கம்

துகு கல்வெட்டு பல்லவ எழுத்துமுறையில் எழுதப்பட்டுள்ளது. இது சமசுகிருத ஸ்லோக வடிவத்தில் உள்ளது. கல்லின் மேற்பரப்பைச் சுற்றி ஐந்து வரிகளைக் கொண்டதாக உள்ளது. தருமநகர சாம்ராச்சியத்தின் பிற கல்வெட்டுகளைப் போலவே, துகு கல்வெட்டும் அது வெட்டப்பட்ட நாளைக் குறிப்பிடவில்லை.  
இக்கல்வெட்டின் காலம் கி.பி. 5 ஆம் நூற்றாண்டின் நடுப்பகுதியைச் சேர்ந்ததாக அதன் எழுத்தமைதியைக் கொண்டு முடிவு செய்யப்பட்டுள்ளது. துகு கல்வெட்டின் எழுத்துகள் மற்றும் சிடாங்யாங் கல்வெட்டு ஆகியவை குறிப்பிடத்தக்க ஒற்றுமையைக் கொண்டுள்ளன. அதனால் இந்த கல்வெட்டுகளை எழுதியவர் ஒரே நபர் என்ற அனுமானிக்கின்றனர்.
# துகு கல்வெட்டு

## உள்ளடக்கம்

### கோமதி - சந்திரபாகா கால்வாய்கள்

துகு கல்வெட்டு ஸ்ரீ மகாராஜா பூர்ணவர்மனின் ஆணையைக் குறிப்பிடும் மிக நீளமான தருமநகர கல்வெட்டு ஆகும். கோமதி மற்றும் சந்திரபாகா ஆறுகளின் கால்வாய்கள் வெட்டி முடிக்கப்பட்டதன் நினைவாக, அவரது 22 ஆம் ஆட்சி ஆண்டில் கல்வெட்டு வெட்டப்பட்டது.  
கல்வெட்டில் ஒவ்வொரு வாக்கியத்தின் தொடக்கத்திற்கும் முடிவிற்கும் இடையே உள்ள பிரிவைக் குறிக்கும் வகையில் நேராக திரிசூலத்துடன் முடிசூட்டியுள்ள ஒரு அதிகாரியின் உருவம் உள்ளது.
# 2017 இந்தியக் குடியரசுத் துணைத் தலைவர் தேர்தல்

**இந்தியக் குடியரசுத் துணைத் தலைவர் தேர்தல், 2012** என்பது இந்தியாவின் குடியரசுத் துணைத் தலைவரைத் தேர்ந்தெடுக்க ஆகத்து 5, 2017 அன்று நடைபெற்ற தேர்தலாகும். இதற்கான அறிவிப்பை இந்தியத் தேர்தல் ஆணையம் வெளியிட்டுள்ளது.  
மாநிலங்களவை பொதுச்செயலாளர் ஷும்ஷர் கே. ஷெரிப் 15வது துணைக் குடியரசுத் தலைவர் தேர்தலுக்கான தேர்தல் அதிகாரியாக பணியாற்றினார்.  
குடியரசுத் துணைத் தலைவர் முகம்மது அமீத் அன்சாரி, தனது இரண்டாவது பதவிக்காலத்தை 10 ஆகத்து 2017 நிறைவு செய்தார். இதனைத் தொடர்ந்து நடைபெற்றட்ஜ் தேர்தலில் வெங்கையா நாயுடு வெற்றி பெற்று, இந்தியாவின் 13வது குடியரசுத் துணைத் தலைவர் 11 ஆகத்து 2017 அன்று புது தில்லி குடியரசுத் தலைவர் மாளிகையில் உள்ள தர்பார் கூடத்தில் பதவியேற்றார்.
# 2017 இந்தியக் குடியரசுத் துணைத் தலைவர் தேர்தல்

## பின்னணி

இந்தியக் குடியரசுத் துணைத் தலைவர் *மாநிலங்களவையின்* (இந்திய நாடாளுமன்றத்தின் மேல் சபை) அதிகாரபூர்வ தலைவர் மற்றும் அதன் சபாநாயகராகச் செயல்படுகிறார். இந்தியக் குடியரசுத் தலைவர் பதவி காலியானால் இவர் அப்பதவியை ஏற்று அதிகபட்சமாக ஆறு மாதங்கள் பதவியிலிருந்துகொண்டு குடியரசுத் தலைவரின் அனைத்துப் பணிகளையும் செய்வார். குடியரசுத் துணைத் தலைவரின் பதவிக்காலமும் ஐந்து ஆண்டுகள்.  
தேர்தலின் போது, குடியரசுத் துணைத் தலைவராக இருந்தவர் முகம்மது அமீது அன்சாரி. இவர் 2007-ல் இப்பதவிக்குத் தேர்ந்தெடுக்கப்பட்டார் மற்றும் 2012-ல் மீண்டும் தேர்ந்தெடுக்கப்பட்டார். இவரது பதவிக்காலம் ஆகத்து 10, 2017 அன்று முடிவடைந்தது. ஆகத்து 5ஆம் தேதி தேர்தல் நடத்தப்பட்டு அன்றே முடிவுகள் அறிவிக்கப்படும் என இந்தியத் தேர்தல் ஆணையம் அறிவித்துள்ளது.
# 2017 இந்தியக் குடியரசுத் துணைத் தலைவர் தேர்தல்

## தேர்தல் செயல்முறை

*மாநிலங்களவை* (இந்திய நாடாளுமன்றத்தின் மேல்சபை) மற்றும் *மக்களவை உறுப்பினர்கள்* (இந்திய நாடாளுமன்றத்தின் கீழ் சபை) உறுப்பினர்களை உள்ளடக்கிய வாக்காளர்களால் குடியரசுத் துணைத் தலைவர் தேர்ந்தெடுக்கப்படுகிறார். குறிப்பிடப்பட்ட அவையின் நியமன உறுப்பினர்களும் இத்தேர்தலில் வாக்களிக்கத் தகுதியுடையவர்கள். தேர்தலில், ரகசிய வாக்கெடுப்பு மூலம் வாக்களிப்பதுடன், நாடாளுமன்ற உறுப்பினர்கள் தங்களின் விருப்பத்தைக் குறிக்கும் வகையில், "சிறப்புப் பேனா" பயன்படுத்துவர்.  
2017 தேர்தல் வாக்காளர்கள்  
- *மாநிலங்களவை* உறுப்பினர்கள்: 233 பேர் தேர்ந்தெடுக்கப்பட்டவர்கள், 12 பேர் பரிந்துரைக்கப்பட்டவர்கள்
- *மக்களவை* உறுப்பினர்கள்: 543 பேர் தேர்ந்தெடுக்கப்பட்டவர்கள்
# 2017 இந்தியக் குடியரசுத் துணைத் தலைவர் தேர்தல்

## வேட்பாளர்கள்

தேர்தலில் பங்கேற்கும் ஒரு வேட்பாளரை முன்மொழியக் குறைந்தபட்சம் 20 வாக்காளர்களின் ஆதரவு தேவை. மேலும் 20 பேர் வழிமொழிபவர்களாகவும் இருக்கவேண்டும். வேட்பாளர் பாதுகாப்பு வைப்புத் தொகையாக ₹15000 ($233) செலுத்த வேண்டும். இத்தேர்தலில் இரண்டு வேட்பாளர்கள் பரிந்துரைக்கப்பட்டனர். ஒரு வேட்பாளரைத் தேசிய ஜனநாயகக் கூட்டணியும் மற்றொருவரை ஐக்கிய முற்போக்குக் கூட்டணியும் முன்மொழிந்தது .
# 2017 இந்தியக் குடியரசுத் துணைத் தலைவர் தேர்தல்

## வேட்பாளர்கள்

### தேசிய ஜனநாயகக் கூட்டணி வேட்பாளர்

வெங்கையா நாயுடுவைத் தேசிய ஜனநாயகக் கூட்டணி முன்னிறுத்தியது. இவர் அப்போதைய தகவல் மற்றும் ஒலிபரப்பு அமைச்சராகவும், இந்தியாவின் வீட்டு வசதி மற்றும் நகர்ப்புற வறுமை ஒழிப்பு அமைச்சராகவும் இருந்தார். பாரதிய ஜனதா கட்சியின் தலைவராகவும் பணியாற்றினார். நாயுடு பதவிக்குப் பொருத்தமானவர் என்று பிரதமர் நரேந்திர மோடி கூறினார். *இந்தியன் எக்சுபிரசு* கருத்துப்படி, நாயுடு தேர்ந்தெடுக்கப்பட்டால் அது தென்னிந்திய மாநிலங்களான தெலங்காணா மற்றும் ஆந்திரப் பிரதேசத்தில் கட்சிக்கு மன உறுதியை அளிக்கும் என்று பாரதிய ஜனதா கட்சியின் தலைவர்கள் கருதுகின்றனர். என்டிஏ, ஒய். எஸ். ஆர். காங்கிரஸ் கட்சிகள் தவிர அதிமுக, தெலுங்கானா இராட்டிர சமிதி ஆகிய கட்சிகளும் நாயுடுவுக்கு ஆதரவளிப்பதாக உறுதியளித்தன. தேர்தலில் வெற்றி பெற 394 வாக்குகள் தேவைப்பட்ட நிலையில், நாயுடு 489 வாக்குகளைப் பெறுவார் என்று எதிர்பார்க்கப்படுகிறது என்று *நியூஸ்18* எழுதியது.
| **<big>வெங்கையா நாயுடு</big>** | நெல்லூர், ஆந்திரப் பிரதேசம் | **தகவல் மற்றும் ஒளிபரப்பு அமைச்சர் (2016–2017)**
**நகர்ப்புற வளர்ச்சி அமைச்சர் (2014–2017)**
**வீட்டுவசதி மற்றும் நகர்ப்புற வறுமை ஒழிப்பு அமைச்சர் (2014–2017)**
**ஊரக வளர்ச்சி அமைச்சர் (2000–2002)**
**கர்நாடகாவில் இருந்து மாநிலங்களவை உறுப்பினர் (1998-2016)**
**உறுப்பினர், ஆந்திரப் பிரதேச சட்டமன்றம் (1978-1985)**
**பாரதிய ஜனதா கட்சியின் தலைவர் (2002-2004)**
**நாடாளுமன்ற விவகார அமைச்சர் (2014–2016)** | ஆந்திரப் பிரதேசம் | 18 சூலை 2017 | } |
| --- | --- | --- | --- | --- | --- |
# 2017 இந்தியக் குடியரசுத் துணைத் தலைவர் தேர்தல்

## வேட்பாளர்கள்

### ஐக்கிய முற்போக்குக் கூட்டணி வேட்பாளர்

கோபாலகிருஷ்ண காந்தி ஐக்கிய முற்போக்குக் கூட்டணியால் பரிந்துரைக்கப்பட்ட வேட்பாளராக இருந்தார். இவர் 18 எதிர்க்கட்சிகளின் ஆதரவைப் பெற்றிருந்தார். இவர் இந்திய விடுதலை இயக்கத்தின் இரு முக்கிய பிரமுகர்களான மகாத்மா காந்தி மற்றும் சி. இராஜகோபாலாச்சாரி ஆகியோரின் பேரன் ஆவார். முன்னாள் இராஜதந்திரியான காந்தி, செயின்ட் ஸ்டீபன் கல்லூரியின் முன்னாள் மாணவர் மற்றும் இலங்கை, நார்வே மற்றும் தென்னாப்பிரிக்காவிற்கு இந்தியாவின் தூதுவராகவும் பணியாற்றியுள்ளார். நந்திகிராம் வன்முறையின் போது மேற்கு வங்காளத்தின் ஆளுநராகவும் பதவி வகித்துள்ளார். காந்திக்கு இந்தியத் தேசிய காங்கிரசு, ஐக்கிய ஜனதா தளம், இராச்டிரிய ஜனதா தளம், தேசியவாத காங்கிரஸ் கட்சி மற்றும் இடது முன்னணி ஆகிய கட்சிகளின் ஆதரவு இருந்தது.
| **<big>கோபாலகிருஷ்ண காந்தி</big>** | தில்லி | **மேற்கு வங்காளத்தின் 24வது ஆளுநர் (2004–2009)** | தில்லி | 11 சூலை 2017 | } |
| --- | --- | --- | --- | --- | --- |
# 2017 இந்தியக் குடியரசுத் துணைத் தலைவர் தேர்தல்

## முடிவுகள்

தேர்தலைத் தொடர்ந்து, இந்தியாவின் 13வது துணைக் குடியரசுத் தலைவராக வெங்கையா நாயுடு தேர்ந்தெடுக்கப்பட்டார். இவர் 11 ஆகத்து 2017 அன்று பதவியேற்றார். நாடாளுமன்றத்தில் உள்ள 790 இடங்களில் 5 இடங்கள் தேர்தலின் போது காலியாக இருந்தன.  
இந்தியக் குடியரசுத் துணைத் தலைவர் தேர்தல் 2017-முடிவுகள்
| மொத்தம் | 760 | 100.00 |  |
| --- | --- | --- | --- |
| வெங்கையா நாயுடு | பாரதிய ஜனதா கட்சி | 516 | 67.89 |
| கோபாலகிருஷ்ண காந்தி | சுயேச்சை | 244 | 32.11 |
| - | செல்லத்தக்க வாக்குகள் | 760 | 96.82 |
| செல்லாத வாக்குகள் | 11 | 1.40 |  |
| பதிவான வாக்குகள் | 771 | 98.22 |  |
| வாக்களிக்காதவர் | 14 | 1.78 |  |
| வாக்காளர்கள் | 785 |  |  |
# 2017 இந்தியக் குடியரசுத் துணைத் தலைவர் தேர்தல்

## மேலும் பார்க்கவும்

- இந்தியாவின் துணை ஜனாதிபதிகள் பட்டியல்
- 2017 இந்திய ஜனாதிபதி தேர்தல்
# பத்து மாவுங்

**பத்து மாவுங்** (ஆங்கிலம்: *Batu Maung*; மலாய் *Batu Maung*;) என்பது மலேசியா, பினாங்கு, தென்மேற்கு பினாங்கு தீவு மாவட்டத்தில்; பினாங்குத் தீவின் தென்மேற்கு கடற்கரையில் அமைந்துள்ள ஒரு புறநகர்ப் பகுதியாகும்.  
இந்தப் பத்து மாவுங் நகர்ப் பகுதி பாயான் லெப்பாஸ் நகரம் மற்றும் பினாங்கு பன்னாட்டு வானூர்தி நிலையத்தை ஒட்டி அமைந்து உள்ளது. அத்துடன் பினாங்குத் தீவில் இரண்டாவது பினாங்கு பாலத்தின் முனையத்தில் உள்ளது.
# பத்து மாவுங்

## பினாங்கு போர் அருங்காட்சியகம்

பத்து மாவுங் (*Batu Maung*) குன்றில் அமைந்துள்ள, பினாங்கு போர் அருங்காட்சியகம் (*Penang War Museum*) 1930-களில் கட்டப்பட்ட பிரித்தானிய இராணுவக் கோட்டையாகும் (*British Army Fort*). இரண்டாம் உலகப் போர் தொடங்கிய போது, டிசம்பர் 1941-இல் ஜப்பானிய இராணுவம் (*Imperial Japanese Army*) பினாங்கு தீவை ஆக்கிரமித்தது. அப்போது, பிரித்தானிய தளபதி ஆர்தர் பெர்சிவல் (*Arthur Percival*) தலைமையிலான பொதுநலவாயப் படைகள், அங்கு இருந்து பாதிப்புகள் இல்லாமல் பின்வாங்கின.  
பிரித்தானியர்களால் கைவிடப்பட்ட கோட்டை பின்னர் ஜப்பானியர்களால் கைப்பற்றப்பட்டு அவர்களின் பயன்பாட்டின் கீழ் வந்தது. 2002-இல் போர் அருங்காட்சியகமாக மாற்றப்பட்டது. அதுவரையில் இந்த இடம் மறக்கப்பட்ட இடமாக மறைந்து இருந்தது.
# பத்து மாவுங்

## பினாங்கு போர் அருங்காட்சியகம்

### காட்சியகத்தின் இராணுவக் கட்டமைப்புகள்

பினாங்கு போர் அருங்காட்சியகத்தில் பதுங்கு குழிகள் (*Bunkers*), சுரங்கப்பாதைகள் (*Tunnels*) மற்றும் இயந்திர-துப்பாக்கி பொருத்தும் இடங்கள் (*Machine-Gun Emplacements*) போன்றவை பிரித்தானியப் படைகளால் விட்டுச் செல்லப்பட்ட நினைவுப் பொருட்களாகக் காட்சி அளிக்கின்றன.  
இந்தக் கோட்டையின் பழைய அசல் இராணுவக் கட்டமைப்புகள் (*Military Structures*) மற்றும் உபகரணங்கள் இன்னும் உள்ளன. இந்த அருங்காட்சியகம் சுற்றுலா நடவடிக்கைகளுக்கான இடமாகவும் செயல்படுகிறது.
# பத்து மாவுங்

## பொது

பத்து மாவுங் நகர்ப்பகுதி பெர்மாத்தாங் டாமார் லாவுட் *(Permatang Damar Laut)* மற்றும் தெலுக் தெம்போயாக் *(Teluk Tempoyak)* போன்ற மீனவக் கிராமங்களால் சூழப்பட்டுள்ளது. முன்பு இது ஒரு விவசாய கிராமமாக இருந்தது. 20-ஆம் நூற்றாண்டின் பிற்பகுதியில், பினாங்கு மாநிலத்தின் வளர்ச்சிக்கு ஏற்றவாறு இந்த நகர்ப்பகுதியும் வளர்ச்சி பெறத் தொடங்கியது.  
பாயான் லெப்பாஸ் கட்டற்றத் தொழில்துறை மண்டலத்தின் *(Bayan Lepas Free Industrial Zone)* ஒரு பகுதி உண்மையில் இந்த பத்து மாவுங் பகுதியில்தான் உள்ளது. உலக மீன் மையத்தின் தலைமையகமும் *(WorldFish Center)* ஆழ்கடல் மீன்பிடி துறைமுகமும் ஒரு சேர இங்கு உள்ளன.
# பத்து மாவுங்

## பினாங்கு இரண்டாவது பாலம்

பத்து மாவுங் நகர்ப்பகுதி, பினாங்கு மாநிலத்தின் தலைநகரான ஜார்ஜ் டவுன் நகருடன் வடக்குப் பகுதியில் துன் டாக்டர் லிம் சோங் யூ விரைவுச்சாலை *(Tun Dr Lim Chong Eu Expressway)* வழியாக இணைக்கப்பட்டு உள்ளது. பினாங்கு இரண்டாவது பாலம் இந்த பத்து மாவுங் நகர்ப்பகுதியை, தீபகற்ப மலேசியாவின் செபராங் பிறை நிலப்பகுதியுடன் இணைக்கிறது.  
**சுல்தான் அப்துல் ஹாலிம் முவாட்சாம் ஷா பாலம்** அல்லது *பினாங்கு இரண்டாவது பாலம்* (ஆங்கிலம்: *Sultan Abdul Halim Muadzam Shah Bridge* அல்லது ''Penang Second Bridge) என்பது மலேசியா, பினாங்கு மாநிலத்தில் அமைக்கப்பட்டு இருக்கும் இரண்டாவது பாலம் ஆகும்.
# பத்து மாவுங்

## பினாங்கு இரண்டாவது பாலம்

### தென்கிழக்கு ஆசியாவின் நீண்ட பாலம்

தீபகற்ப மலேசியாவின் நிலப்பகுதியில் இருக்கும் பத்து காவான் நகர்ப் பகுதியையும்; மற்றும் கடலைத் தாண்டி இருக்கும் ஜார்ஜ் டவுன் மாநகரையும் இணைக்கிறது.  
இந்த பாலம், மலேசியாவிலும்; தென்கிழக்கு ஆசியாவிலும் நீண்ட பாலம் ஆகும். பாலத்தின் மொத்த நீளம் 24 கி.மீ. 2014 மார்சு 1-ஆம் தேதி அதிகாரப் பூர்வமாகத் திறக்கப்பட்டது.
# அன்பழகன்

**அன்பழகன்** (*Anbalagan*) என்பது இந்தியவில் தமிழ்நாட்டில் பெரும்பால குடும்பப் பெயராக உள்ளது . இப்பெயருடன் கூடிய முக்கியமானவர்கள்.
- பேராசிரியர் க. அன்பழகன், திமுக முன்னாள் பொதுச்செயலாளர்
- சாக்கோட்டை க. அன்பழகன், இந்திய அரசியல்வாதி (திமுக)
- கே. பி. அன்பழகன் (பிறப்பு 1958), இந்திய அரசியல்வாதி (அதிமுக)
- சி. அன்பழகன், இந்திய அரசியல்வாதி (அதிமுக)
- வ. அன்பழகன், இந்திய அரசியல்வாதி (திமுக)
- ஜெ. அன்பழகன், இந்திய அரசியல்வாதி (திமுக)
- எம். அன்பழகன், திரைப்பட இயக்குர், திரைக்கதை எழுத்தாளர்
- தி. அன்பழகன், இந்திய அரசியல்வாதி (அதிமுக)
- சவானி அன்பழகன், இந்திய தமிழ் அறிவியலாளர்.
# உரூபேசு குமார் சிங்

**உரூபேசு குமார் சிங் (*Rupesh Kumar Singh*)** இந்தியாவின் சார்க்கண்டு மாநிலத்தைச் சேர்ந்த ஒரு பத்திரிக்கையாளர் ஆவார். மனித உரிமை மீறல் மற்றும் பழங்குடி மக்களை துன்புறுத்துதல் போன்ற செய்திகளால் நன்கு அறியப்படுகிறார். 2021 ஆம் ஆண்டு இந்தியாவில் பெகாசசு உளவு மென்பொருள் திட்டம் அறியப்பட்டபோது பெகாசசு திட்டம் மூலம் கண்காணிக்கப்பட்டவர்கள் பட்டியலில் இவரது தொலைபேசி எண் (அவரது இரண்டு குடும்ப உறுப்பினர்களின் பழங்குடியின மக்களுக்கு எதிரான பாதுகாப்புப் படையினரின் வன்முறை குறித்து அறிக்கை செய்ததற்காக இந்திய மத்திய அரசு தன்னை குறிவைத்ததாக உரூபேசு குமார் சிங் கூறினார். இவ்வாறு குறிவைக்கப்பட்ட மற்ற நான்கு பத்திரிகையாளர்களுடன் சேர்ந்து இந்திய உச்ச நீதிமன்றத்தில் இவர் வழக்குத் தொடுத்தார். இதன் மூலம் நீதித்துறை மேற்பார்வை மற்றும் சம்பந்தப்பட்ட அதிகாரிகளுக்கு தண்டனை வழங்குவதற்கான வழிமுறையைக் கோரினார்..  
உரூபேசு குமார் சிங் பழங்குடியினர் பிரச்சினைகளில் பணியாற்றும் சமூக ஆர்வலரான இப்சா சதாசியை மணந்தார். இவரது மனைவியும் பெகாசசு திட்டத்தின் மூலம் குறிவைக்கப்பட்டு கண்காணிக்கப்பட்டார். தொழிற்சாலை மாசுபாடுகளால் கிராமங்களில் ஏற்படும் நோய் பாதிப்புகள் குறித்து சமீபத்தில் சிங் அறிக்கை வெளியிட்டதால் அவர் குறிவைக்கப்பட்டதாக உரூபேசின் மனைவி சதாசி கூறினார்.
# கார்கி (திரைப்படம்)

**கார்கி** என்பது அரிஅரன் ராசூ & கௌதம் ராமச்சந்திரன் ஆகியோரால் எழுதப்பட்டு 2022 ஆம் ஆண்டு வெளியான இந்திய தமிழ் சட்ட நாடகத் திரைப்படமாகும், இது கௌதம் ராமச்சந்திரனால் இயக்கப்பட்டது, பிளாக்கி, செனி & மை லெஃப்ட் ஃபுட் புரொடக்சன் தயாரிப்பில் சாய் பல்லவி முக்கியக் கதாபாத்திரத்தில் நடித்துள்ள படம். கோவிந்த் வசந்தா இசையமைத்துள்ள இப்படத்தின் ஒளிப்பதிவை சிரேயந்தியும் பிரேம்கிருட்டிணா அக்காதும் படத்தொகுப்பை சபீக் முகமது அலி ஆகியோரும் செய்துள்ளனர். *கார்கி* 15 சூலை 2022 அன்று திரையரங்குகளில் வெளியானது.
# கார்கி (திரைப்படம்)

## கதை

கார்கி ( சாய் பல்லவி ) ஒரு பள்ளி ஆசிரியை, பணத்தேவைக்கு சிரமப்படும் அவரது குடும்பத்தில் அவரது தங்கை அசரா நடுநிலைப் பள்ளியில் படிக்கிறார், தந்தை பிரம்மானந்தா ( ஆர்.எஸ். சிவாஜி ) ஒரு அடுக்குமாடி கட்டிடத்தில் காவலாளியாகவும் தாய் வீட்டில் அரிசி மாவு விற்றும் பிழைப்பு நடத்துகின்றனர். . ஒரு குழந்தையைத் தாக்கியதாக அவரது அப்பா மேலும் 4 ஆண்களுடன் சேர்ந்து குற்றம் சாட்டப்பட்டபோது அவர்களின் வாழ்க்கை சிக்கலடைகிறது. கார்கி தன் அப்பாவை நிரபராதி என்பதை நிரூபிப்பதில் உறுதியுடன் இருக்கிறார், ஒரு வக்கிரமான ஆசிரியரிடமிருந்து குழந்தையாக இருந்து அவளைப் பாதுகாத்து, அத்தகைய தீமைக்கு எதிராக நிற்க அவளை ஊக்குவிக்கிறார், அதனால் அவர் இவரின் முன்மாதிரி நாயகனாக திகழ்கிறார்.  
இக்குற்றச்சாட்டால் பொது மக்கள் இவர்களை வெறுக்கின்றனர், குடும்ப நண்பரான வெற்றிகரமான வழக்கறிஞராலும் ( ஜெயபிரகாஷ் ) அவர்கள் கைவிடப்படுகிறார்கள். ஆனால், அவரது உதவியாளரும், சொல்லிக்கொள்ளும் படி இல்லாத வழக்கறிஞருமான இந்திரன் கலியபெருமாள் ( காளி வெங்கட் ), அவர் இழப்பதற்கு எந்த நற்பெயரும் இல்லாததால், அவர்கள் சார்பில் வாதாட ஒப்புக்கொள்கிறார். விசாரணையில், விசாரணை அதிகாரியை விசாரிக்கும் போது, பாதிக்கப்பட்ட பெண்ணுக்கு அதிக அளவிலான பார்பிட்யூரேட்டுகள் தவறாகப் பயன்படுத்தப்பட்டதை இந்திரன் கண்டுபிடிக்கிறார், இதனால் பாதிக்கப்பட்ட பெண்ணின் சாட்சியம் (பிரம்மானந்தாவை குற்றவாளி என அடையாளம் காட்டுவது) ஏற்றுக்கொள்ள முடியாதது என்கிறார்.  
மேலும், இந்திரன் பாதிக்கப்பட்ட பெண்ணின் அப்பாவை சந்திந்தித்த பொழுது அவர் தான் பிரம்மானந்தாவை (அவரது குற்றத்தில் உறுதியாக இருந்தார்) தன் மகளை அடையாளம் காட்டச்சொன்னார் என்பது தெரிகிறது, ஏனெனில் அவள் அதிர்ச்சியால் பாதிக்கப்பட்டு செயல்பட முடியாமல் இருந்தாள். இவை அனைத்தும் ஆதாரங்களை கேள்விக்குள்ளாக்குறள் ஆக்கியதான் காரணமாக பிரம்மானந்தாவுக்கு நிபந்தனை பிணை பெற உதவியது.  
குற்றம் நடந்த நாளில் நாள் முழுவதும் வீட்டில் இருந்ததாக முன்னர் கூறிய அவளது அப்பாவின் சக ஊழியர் ( லிவிங்ஸ்டன் ) கவனக்குறைவாக, குடி மயக்கத்தில், உண்மையில் குழந்தை அங்கே கிடப்பதை முதலில் கண்டுபிடித்து, பிரம்மானந்தாவை எச்சரித்ததை அறியாமல் வெளிப்படுத்தினார்., அந்த நேரத்தில் தான் குடித்திருந்ததாக தன் அப்பாவின் கூற்றுகளை கார்கி சந்தேகிக்கத் தொடங்குகிறாள். மீண்டும் குழந்தையைச் சந்தித்து 5வது குற்றவாளியின் படத்தைக் காட்டி தன் சந்தேகத்தை உறுதிப்படுத்துகிறாள்.  
குழந்தை அவரை அடையாளம் கண்டுகொண்டபோது, பிரம்மானந்தா உண்மையில் குற்றவாளி என்பது தெரியவந்தது, இது அவரை கைது செய்து தண்டனை பெற வழிவகுத்தது. பாதிக்கப்பட்ட பெண்ணுடனும் அவளது தந்தையுடனும் சமரசம் செய்து கொண்டு அவளும் அவளது குடும்பமும் வாழ்க்கையை முன் நடத்துகிறது.
# கார்கி (திரைப்படம்)

## நடிகர்கள்

- சாய் பல்லவி - கார்கி
- காளி வெங்கட் - இந்திரன் கலியபெருமாள்
- ஆர். எஸ். சிவாஜி - பிரம்மானந்தம், கார்கியின் தந்தை
- கவிதாலயா கிருஷ்ணன் - அரசு வழக்கறிஞர்
- சரவணன் - சரவணன்
- சுதா எஸ் - நீதிபதி
- பிரதாப் - எஸ்.ஐ. பென்னிக்ஸ் ஜெயராஜ்
- ராஜலட்சுமி பி - கார்கியின் தாய்
- லிவிங்ஸ்டன் - சாண்ட்ராவின் தந்தை
- ஐஸ்வர்யா லட்சுமி - அகல்யா
- காலேஷ் ராமானந்த் - பழனி
- ஜெயபிரகாஷ் - பானுபிரகாஷ்
- ரெஜின் ரோஸ் - சரவணனின் உறவினர்
- நக்கலைட்ஸ் தனம் - சரவணனின் உறவினர்
- பிகில் சிவா - இளம் கார்கியின் ஆசிரியர்
- பிரஜுனா சாரா - அக்சரா, கார்கியின் தங்கை
# கார்கி (திரைப்படம்)

## வெளியீடு

*கார்கி* 2022 சூலை 15 அன்று தமிழுடன் மொழிமாற்றம் செய்யப்பட்டு தெலுங்கு மற்றும் கன்னட மொழிகளில் திரையரங்குகளில் வெளியிடப்பட்டது.
# மஞ்சள் வயிற்றுக் கதிர்க்குருவி

**மஞ்சள் வயிற்றுக் கதிர்க்குருவி** (*Yellow-bellied warbler*)(*அப்ரோசுகோபசு சூப்பர்சிலியாரிசு*) என்பது புதர் கதிர்க்குருவி (*செட்டிடே* குடும்பம்) சிற்றினமாகும். இது முன்னர் "பழைய உலக கதிர்க்குருவி" கூட்டத்தில் சேர்க்கப்பட்டது.  
இது வங்கதேசம், பூட்டான், புரூணை, கம்போடியா, சீனா, இந்தியா, இந்தோனேசியா, லாவோஸ், மலேசியா, மியான்மர், நேபாளம், தாய்லாந்து மற்றும் வியட்நாம் ஆகிய நாடுகளில் காணப்படுகிறது. மிதமான காடுகள், மிதவெப்ப மண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக்காடு ஆகியவை இதன் இயற்கை வாழ்விடங்களாகும்.
திங்டிபியில்.]]
# பிரசியோடைமியம்(V) ஆக்சைடு நைத்திரைடு

**பிரசியோடைமியம்(V) ஆக்சைடு நைத்திரைடு** (*Praseodymium(V) oxide nitride*) என்பது PrNO என்ற மூலக்கூற்று வாய்ப்பாட்டினால் விவரிக்கப்படும் ஒரு கனிமச் சேர்மம் ஆகும். இச்சேர்மத்தில் பிரசியோடைமியம் +5 என்ற ஆக்சிசனேற்ற நிலையில் உள்ளது. பிரசியோடைமியம் உலோகமும் நைட்ரிக் ஆக்சைடும் திண்ம நியான் முன்னிலையில் 4 கெல்வின் வெப்பநிலையில் வினைபுரிந்து பிரசியோடைமியம்(V) ஆக்சைடு நைத்திரைடு உருவாகிறது. பிரசியோடைமியம் நைட்ரசன் அணுக்களுடன் முப்பிணைப்பும், ஆக்சிசன் அணுக்களுடன் இரட்டைப் பிணைப்பும் கொண்ட நேர்கோட்டு படிகக் கட்டமைப்பை பிரசியோடைமியம்(V) ஆக்சைடு நைத்திரைடு ஏற்கிறது.
# பிரசியோடைமியம்(V) ஆக்சைடு நைத்திரைடு

## வினைகள்

கூடுதலான நைட்ரிக் ஆக்சைடுடன் பிரசியோடைமியம்(V) ஆக்சைடு நைத்திரைடு வினைபுரிந்து NPrO(NO) மற்றும் NPrO(NO)2 போன்ற அணைவுச் சேர்மங்களை உருவாக்கி இச்சேர்மம் ஓர் இலூயிசு அமிலமாக வெளிப்படுகிறது. மேலும் பிரசியோடைமியம்(IV) ஆக்சைடாகவும் நைட்ரசனாகவும் சிதைவடைகிறது:
:PrNO → PrO<sub>2</sub> + N<sub>2</sub>
# கருமுகக் கதிர்க்குருவி

**கறுப்பு முக கதிர்க்குருவி** (*Black-faced warbler*)(*அப்ரோசுகோபசு இசுகிசுடிசெப்சு*) என்பது புதர் கதிர்க்குருவி (செட்டிடே குடும்பம் ) சிற்றினமாகும். இது முன்னர் "பழைய உலக கதிர்க்குருவி" குழுவில் சேர்க்கப்பட்டது.  
இது பூட்டான், சீனா, இந்தியா, மியான்மர், நேபாளம் மற்றும் வியட்நாம் ஆகிய நாடுகளில் காணப்படுகிறது. இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நிலக் காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# செம்முகக் கதிர்க்குருவி

**செம்முகக் கதிர்க்குருவி** (*Rufous-faced warbler*)(*அப்ரோசுகோபசு அல்போகுலாரிசு*) என்பது புதர் கதிர்க்குருவிகுடும்பமான செட்டிடேவினைச் சார்ந்த சிற்றினமாகும். இது முன்னர் "பழைய உலக கதிர்க்குருவி" குழுவில் சேர்க்கப்பட்டது.  
இது வங்காளதேசம், பூட்டான், சீனா, இந்தியா, லாவோஸ், மியான்மர், நேபாளம், தைவான், தாய்லாந்து மற்றும் வியட்நாம் ஆகிய நாடுகளில் காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான தாழ் நிலக் காடுகள் ஆகும்.
# அப்ரோசுகோபசு

***அப்ரோசுகோபசு*** (*Abroscopus*) என்பது செட்டிடே குடும்பத்தில் உள்ள "கதிர்க்குருவி" பேரினம் ஆகும். இது முன்னர் சில்விடேவில் சேர்க்கப்பட்டது.
# அப்ரோசுகோபசு

## சிற்றினங்கள்

இதில் பின்வரும் மூன்று சிற்றினங்களைக் கொண்டுள்ளது:
| செம்முகக் கதிர்க்குருவி | *அப்ரோசுகோபசு அல்போகுலாரிசு* | வங்காளதேசம், பூட்டான், சீனா, இந்தியா, லாவோஸ், மியான்மர், நேபாளம், தைவான், தாய்லாந்து மற்றும் வியட்நாம். |
| --- | --- | --- |
| கறுப்பு முக கதிர்க்குருவி | *அப்ரோசுகோபசு இசுகிசுடிசெப்சு* | பூட்டான், சீனா, இந்தியா, மியான்மர், நேபாளம், வியட்நாம். |
| மஞ்சள் வயிற்றுக் கதிர்க்குருவி | *அப்ரோசுகோபசு சூப்பர்சிலியாரிசு* | வங்காளதேசம், பூட்டான், புரூணை, கம்போடியா, சீனா, இந்தியா, இந்தோனேசியா, லாவோஸ், மலேசியா, மியான்மர், நேபாளம், தாய்லாந்து, வியட்நாம். |
# துன் டாக்டர் லிம் சோங் யூ விரைவுச்சாலை

**துன் டாக்டர் லிம் சோங் யூ விரைவுச்சாலை** <small>அல்லது</small> **கூட்டரசு சாலை 3113 (மலேசியா)** ஆங்கிலம்: *Tun Dr Lim Chong Eu Expressway* <small>அல்லது</small> *Federal Route 3113*; சீனம்: 林倉祐大道; மலாய்: *Lebuhraya Tun Dr Lim Chong Eu* <small>அல்லது</small> *Jalan Persekutuan 3113*; என்பது மலேசியாவின் பினாங்கில் உள்ள ஒரு விரைவுச்சாலை ஆகும். இந்தச் சாலை ஜார்ஜ் டவுன் நகரத்தை பத்து மாவுங் நகர்ப் பகுதியுடன் இணைக்கிறது.  
17.84 கி.மீ. (11.09 மைல்) நீளம் கொண்ட இந்த விரைவுச் சாலை, பினாங்கு தீவின் கிழக்குக் கடற்கரையைச் சுற்றி வருகிறது. முன்னாள் பினாங்கின் முதல்வர் துன் டாக்டர் லிம் சோங் யூ நினைவாக 7 டிசம்பர் 2010-இல் அமைக்கப்பட்டது.
# துன் டாக்டர் லிம் சோங் யூ விரைவுச்சாலை

## பொது

இந்த விரைவுச்சாலையின் கிலோமீட்டர் 0, பத்து மாவுங் நகர்ப் பகுதியில் அமைந்துள்ளது. இந்தச் சாலையில் இரண்டு பிரிவுகள் உள்ளன:  
**ஜெலுத்தோங் விரைவுச் சாலை** *(Jelutong Expressway);*  
**பாயான் லெப்பாஸ் விரைவுச் சாலை** *(Bayan Lepas Expressway).*
# துன் டாக்டர் லிம் சோங் யூ விரைவுச்சாலை

## பொது

### பின்னணி

1983-ஆம் ஆண்டு பினாங்கு பாலம் கட்டப்படும் போது இங்கு ஒரு முன்னோடிச் சாலை உருவாக்கப் பட்டது. 1985-இல் சாலை கட்டுமானம் முடிவுற்றது. பின்னர், இந்தச் சாலை வடக்கு நோக்கி ஜெலுத்தோங் விரைவுச் சாலையாகவும்; தெற்கே பாயான் லெப்பாஸ் விரைவுச் சாலையாகவும் நீட்டிக்கப்பட்டது.  
முன்னாள் பினாங்கு முதல்வர் லிம் சோங் யூ 24 நவம்பர் 2010-இல் காலமானார். அவர் இறந்த பிறகு, 2010 டிசம்பர் 7-ஆம் தேதி, பினாங்கு மாநில அரசாங்கம் அவரின் நினைவாக அந்த விரைவுச் சாலைக்கு துன் டாக்டர் லிம் சோங் யூ விரைவுச்சாலை எனப் பெயரை மாற்றியது.  
துன் டாக்டர் லிம் சோங் யூ விரைவுச்சாலையில் தெங்கு குடின் – குளுகோர் சாலையும் *(Jalan Tengku Kudin–Gelugor-Penang Bridge)* இணைகிறது.
# வீ. வே. முருகேச பாகவதர்

**வீ. வே. முருகேச பாகவதர்** (21 அக்டோபர் 1897 – 21 அக்டோபர் 1974) ஒரு தமிழ்நாட்டு மரபுக்கவிஞர் ஆவார். ஏறத்தாழ ஐம்பதாண்டுக் காலத்திற்கும் மேலாக, மதுரகவி வடிவில் தனது எழுத்தாற்றலை வெளிப்படுத்தியவர். மரபுவழிப் பாடல்களும் புதிய புதிய மெட்டுகளில் அமைந்த கவிதைகளும் கீர்த்தனைகளும் எழுதினார். இவர் படைப்புகளில், **தமிழமுதம்** என்ற நூல் சிறப்பானதாகக் கருதப்படுகிறது. தமிழறிஞரான முருகேச பாகவதர் எழுதிய நூல்களை தமிழக அரசு நாட்டுடமையாக்கியுள்ளது.  
மொழிப்பற்றாளர், எழுத்தாளர், பேச்சாளர், பாடகர், நடிகர், பாடலாசிரியர், இசை வல்லுநர் ஆகிய அடையாளங்களும் இவருக்கு உண்டு.
# வீ. வே. முருகேச பாகவதர்

## அரசியல் செயல்பாடுகள்

சுயமரியாதை இயக்கம், இந்திய தேசிய காங்கிரசு, பட்டியல் சாதிகள் கூட்டமைப்பு போன்ற அமைப்புகளோடும் தொழிற்சங்கங்களோடும் இணைந்து இயங்கினார். திராவிட இயக்க மேடைகளில் தொடர்ச்சியாகப் பல ஆண்டுகள் பகுத்தறிவுக் கருத்துகளைக் கதாகாலட்சேபம் வழியாகப் பரப்புரை செய்தார். குடிநீர் உரிமையும் கோயில் வழிபாட்டு உரிமையும் மறுக்கப்பட்டமைக்கான எதிர்க்குரலாகப் பாகவதரின் குரல் பல மேடைகளில் ஒலித்திருக்கிறது. விடுதலை பெற்ற இந்தியாவில் ஒடுக்கப்பட்டோருக்கான உரிமை மறுக்கப்பட்டதைப் புலப்படுத்துவதோடு ஆதிக்கச் சாதிகளை எச்சரிக்கும் பாங்கிலும் இவரது பாடல்கள் அமைந்தன.  
அரசு சார்பிலான மதுவிலக்குப் பிரச்சாரத் தூதுவராகப் பணியாற்றியது பாகவதரின் சமூகப் பணியில் முக்கியமான காலகட்டம். அப்போது அவர் எழுதி, பாடிய பாடல்கள் கர்னாடக இசைக் கீர்த்தனைகளாக இருந்தபோதிலும் சொற்கட்டுகள் நாட்டுப்புறத் தன்மையுடன் இருந்தன.  
‘தண்ணீரைப்போல் கள்ளைத்  
தளராமல் குடிப்பவர்க்கு  
வெண்ணீறும் ஏதுக்கடி – ஞானம்பா  
வெண்ணீறும் ஏதுக்கடி  
மொந்தைக் கள்ளைத்தூக்கி  
முகந்தூதிக் குடிப்போர்க்குச்  
சந்தனம் ஏதுக்கடி - ஞானம்பா  
சந்தனம் ஏதுக்கடி’  
என்னும் பாடல், சித்தர் பாடலின் தாக்கத்தோடு சாமானியர்களின் மனசாட்சியோடும் ஒன்றும் தன்மையுடன் புனைந்தது பாகவதருக்குக் கூடுதல் பலமாக அமைந்தது. பாடலின் அமைப்பை அவ்வாறு அவர் பார்த்துக்கொண்டதுதான் அவரைச் சாமானிய உழைக்கும் மக்களிடம் கொண்டுசேர்த்தது.
# வீ. வே. முருகேச பாகவதர்

## மறைவு

வில்லிவாக்கத்தில் வாழ்ந்துவந்த பாகவதர், தன் 77-ஆம் பிறந்தநாளான 21 அக்டோபர் 1974 அன்று காலமானார்.
# வீ. வே. முருகேச பாகவதர்

## புகழ்

பாகவதரின் "இனிமைமிக்க" கவிதைகளை முன்னிட்டு 1929-ஆம் ஆண்டுவாக்கில் சென்னையிலுள்ள விக்டோரியா பொது மண்டபத்தில் வைத்து அவருக்கு 'மகா மதுரகவி' என்ற பட்டம் வழங்கப்பட்டது.  
இவர் படைப்புகள் பேராசிரியர் க. ஜெயபாலனின் முயற்சியால் வெளிச்சத்துக்கு வந்தன.  
"பாரதிதாசன் காலத்திய தமிழ்த் தேசியச் சாயல் இவரது கவிதைகளில் இருந்தாலும் பூர்விக, ஒடுக்கப்பட்ட மக்களின் பாடுகளை இசைத்ததில் பூர்விகக் குடிகளின் பாவலராக மிளிர்ந்திருக்கிறார்...சாதியப் பாகுபாடு, போதைப் பழக்கம், பெண் வெறுப்பு முதலியன இச்சமூகத்தில் இருக்கும் வரை பாகவதர் நடத்திய உரையாடலைத் தொடர்வது காலத்தின் தேவை" என்றார் மதுரை அருள் ஆனந்தர் கல்லூரியின் தமிழ்ப் பேராசிரியர் ஞா. குருசாமி.
# அகன்ற அலகு கதிர்க்குருவி

**அகன்ற அலகு கதிர்க்குருவி** (*Broad-billed warbler*)(*திகெல்லியா ஹோட்க்சோனி*) என்பது புதர் கதிர்க்குருவி (செட்டிடே குடும்பம் ) சிற்றினமாகும். இது முன்னர் " பழைய உலக கதிர்க்குருவி" குழுவில் சேர்க்கப்பட்டது. மேலும் இது *திகெல்லியா* என்ற ***ஒற்றைச் சிற்றின*** பேரினத்தைச் சேர்ந்தது.  
இது பூட்டான், சீனா, இந்தியா, லாவோஸ், மியான்மர், நேபாளம் மற்றும் வியட்நாம் ஆகிய நாடுகளில் காணப்படுகிறது. இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நிலக் காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# தி ஷைனிங் (திரைப்படம்)

'தி ஷைனிங்’ என்பது 1980 ஆம் ஆண்டு ஸ்டான்லி குப்ரிக் தயாரித்து, நாவலாசிரியர் டயான் ஜான்சனுடன் இணைந்து எழுதி இயக்கிய உளவியல் திகில் திரைப்படம். மேலும் 1977 ஆம் ஆண்டு அதே பெயரில் வெளியான ஸ்டீபன் கிங்கின் நாவலை அடிப்படையாகக் கொண்ட இந்தத் திரைப்படத்தில் ஜாக் நிக்கல்சன், ஷெல்லி டுவால், ஸ்கட்மேன் கிரோதர்ஸ் மற்றும் டேனி லாயிட் ஆகியோர் நடித்துள்ளனர்.  
படத்தின் மையக் கதாபாத்திரம் ஜாக் டோரன்ஸ் (நிக்கல்சன்) ஒரு வளர்ந்து வரும் எழுத்தாளர் மற்றும் குடிப்பழக்கத்தில் இருந்து மீண்டு வருபவர். மேலும் அவர் தனது மனைவி வெண்டி டோரன்ஸ் (டுவால்) மற்றும் மகன் டேனி டோரன்ஸ் (லாய்ட்) இருவருடன் கொலராடோ ராக்கிஸில் உள்ள ’ஓவர்லுக்’ என்றழைக்கக்கூடிய பாரம்பரியமிக்க ஒரு தனிமையான ஹோட்டலின் பருவமில்லாத நேரத்தில் கவனிப்பாளராக பதவியை ஏற்றுக்கொள்கிறார். அவர் மகன் டேனிக்கு பேசாமலே மனதில் சொல்வதை உணர்ந்து கொள்ளும் "ஷைனிங்" என்று பெயரிடப்பட்ட மனநல திறன் உள்ளது. பனிப்புயல் சூழ துவங்கிய பிறகு ஹோட்டலில் வசிக்கும் ஜாக்கின் மனநிலை அமானுஷ்யமான சக்திகளால் மாறுகிறது.  
உண்மையான இடங்களைப் போலவே செட்கள் அமைத்து கிட்டத்தட்ட EMI Elstree Studios இல் மட்டும் படப்பிடிப்பு நடைபெற்றது. சில சமயங்களில் நடிகர்கள் மற்றும் பணியாட்களின் சோர்வினால் பல டேக்குகள் எடுப்பதற்காக ஸ்டான்லி குப்ரிக் பெரும்பாலும் ஒரு சிறிய குழுவினருடன் பணிபுரிந்தார். பல காட்சிகளை எளிதில் ஒளிப்பதிவு செய்ய புதிதாக ஸ்டெடிகாம் மவுண்ட் பயன்படுத்தப்பட்டது. இது படத்திற்கு ஒரு புதுமையான மற்றும் ஆழ்ந்த தோற்றத்தையும் உணர்வையும் கொடுத்தது. முரண்பாடுகள், தெளிவின்மைகள், குறியீடுகள் மற்றும் புத்தகத்தில் உள்ள வேறுபாடுகள் காரணமாக படத்தில் உள்ள அர்த்தங்கள் மற்றும் செயல்கள் குறித்து பல யூகங்கள் உள்ளன.  
இந்தப் படம் அமெரிக்காவில் மே 23, 1980 அன்றும், இங்கிலாந்தில் அக்டோபர் 2, 1980 அன்று வார்னர் பிரதர்ஸ் ஆல் வெளியிடப்பட்டது. திரையரங்க வெளியீடுகளுக்குப் பல பதிப்புகள் இருந்தன. அவை ஒவ்வொன்றின் நீளமும் அதற்கு முந்தைய நீளத்தை விட இன்னும் குறைக்கப்பட்டன. மொத்தம் சுமார் 27 நிமிடங்கள் குறைக்கப்பட்டது. படம் வெளியான நேரத்தில் படத்திற்கு கலவையான விமர்சனங்கள் இருந்தன; தனது நாவலில் இருந்து திரைப்படம் வேறுபட்டிருந்ததால் நாவலாசிரியர் ஸ்டீபன் கிங் இத்திரைப்படத்தை விமர்சித்தார். இந்தத் திரைப்படம் ராஸீஸில் இரண்டு பரிந்துரைகளைப் பெற்றது - ஒன்று மோசமான இயக்குநர் மற்றும் மோசமான நடிகை (டுவால்). கடைசியில் படத்திற்கு கிடைத்த நேர்மறையான விமர்சனங்கள் படத்திற்கு மிகவும் சாதகமாக அமைந்தது. மேலும் இதுவரை தயாரிக்கப்பட்ட மிகச்சிறந்த திகில் படங்களில் ஒன்றாகவும், பாப் கலாச்சாரத்தின் பிரதானமாகவும் கருதப்படுகிறது.  
2012 ஆம் ஆண்டில், சைட் & சவுண்ட் இயக்குநர்களின் வாக்கெடுப்பில் தி ஷைனிங் 75 வது சிறந்த திரைப்படமாக தரவரிசைப்படுத்தப்பட்டது. 2018 ஆம் ஆண்டில், யுனைடெட் ஸ்டேட்ஸ் நேஷனல் பிலிம் ரெஜிஸ்ட்ரியில்காங்கிரஸின் நூலகத்தால் "கலாச்சார ரீதியாக, வரலாற்று ரீதியாக அல்லது அழகியல் ரீதியாக முக்கியத்துவம் வாய்ந்ததாக" தேர்ந்தெடுக்கப்பட்டது. படம் வெளியாகி முப்பத்தி ஒன்பது ஆண்டுகளுக்குப் பிறகு, அதன் தொடர்ச்சியான 'டாக்டர் ஸ்லீப்' திரைப்படம் நவம்பர் 8, 2019 அன்று வெளியிடப்பட்டது.
# தி ஷைனிங் (திரைப்படம்)

## நடிகர்கள்

- ஜாக் நிக்கல்சன் - ஜாக் டாரண்ஸ்
- ஷெல்லி டுவால் - வெண்டி டாரண்ஸ்
- டேனி லாயிடு - டேனி டாரண்ஸ்
- ஸ்காட்மேன் க்ரொதர்ஸ் - டிக் ஹாலரன்
- பெரி நெல்சன் - ஸ்டுவார்ட் உல்மேன்
- பிலிப் ஸ்டோன் - டெல்பெர்ட் க்ரேடி
- ஜோ டுர்கெள் - டாக்டர்
- டோனி பர்டன் - லாரி டர்கின்
- லியா பெல்டாம் - குளிக்கும் இளவயது பெண்
- பில்லி கிப்சன் - குளிக்கும் முதுமையான பெண்மணி
- பேரி டெனன் - பில் வாட்சன்
- லிசா மற்றும் லூயில்ஸ் பர்ன்ஸ் - கிரேடியின் இரட்டை மகள்கள்
# திருவிதாங்கூர் மகாராஜாக்கள்

**திருவிதாங்கூர் மகாராஜாக்கள்** (*Maharajas of Travancore*) என்பது இந்தியாவின் கேரளாவின் தெற்குப் பகுதியில் இருந்த திருவிதாங்கூர் இராச்சியத்தின் ஆட்சியாளர்களின் முதன்மைப் பட்டமாகும். திருவிதாங்கூர் மகாராஜா 1949 வரை திருவிதாங்கூர் இந்தியாவுடன் இணைக்கப்படும் வரை திருவிதாங்கூரின் தலைசிறந்த ஆட்சியாளராக இருந்தார். அப்போதிருந்து, திருவிதாங்கூர் மகாராஜா ஒரு பெயரிடப்பட்ட பதவியாக இருக்கிறது.
# திருவிதாங்கூர் மகாராஜாக்கள்

## திருவிதாங்கூர் இராச்சியத்தின் மகாராஜாக்கள்

| Image | Name | Reign |
| --- | --- | --- |
| முதலாம் ராமவர்மா | 1663-1672 |  |
| முதலாம் ஆதித்ய வர்மா | 1672-1677 |  |
| உமையம்மா ராணி | 1677-1684 |  |
| இரவி வர்மா | 1684-1718 |  |
| இரண்டாம் ஆதித்ய வர்மா | 1718-1719 |  |
| உன்னி கேரள வர்மா | 1719-1724 |  |
| இரண்டாம் ராம வர்மா | 1724-1729 |  |
| முதலாம் ஆயில்யம் திருநாள் மார்த்தாண்ட வர்மர் | 1729–1758 |  |
| முதலாம் கார்த்திகைத் திருநாள் இராமவர்மன் | 1758–1798 |  |
| அவிட்டம் திருநாள் (முதலாம் பலராம வர்மா) | 1798–1810 |  |
| ஆயில்யம் திருநாள் கௌரி லட்சுமி பாய் 1810–1813 (இராணி)
1813–1815 (ஆட்சிப் பிரதிநிதி) |  |  |
| உத்திரட்டாதி திருநாள் கௌரி பார்வதி பாயி | 1815–1829 (ஆட்சிப் பிரதிநிதி) |  |
| இரண்டாம் சுவாதித் திருநாள் ராம வர்மா | 1829–1846 |  |
| இரண்டாம் உத்திரம் திருநாள் மார்த்தாண்ட வர்மா | 1846–1860 |  |
| மூன்றாம் ஆயில்யம் திருநாள் இராமவர்மன் | 1860–1880 |  |
| நான்காம் விசாகம் திருநாள் இராம வர்மன் | 1880–1885 |  |
| ஐந்தாம் ராம வர்மா மூலம் திருநாள் | 1885–1924 |  |
| பூராடம் திருநாள் சேது லட்சுமி பாயி | 1924–1931 (ஆட்சிப் பிரதிநிதி) |  |
| இரண்டாம் சித்திரைத் திருநாள் பலராம வர்மன் | 1931–1971 | } |
# திருவிதாங்கூர் மகாராஜாக்கள்

## மகாராஜா பட்டம்

1947-இல் இந்தியா சுதந்திரமடைந்த பிறகு, மகாராஜா சித்திரை திருநாள் தனது மாநிலத்தை இந்திய ஒன்றியத்துடன் இணைக்க ஒப்புக்கொண்டார். திருவிதாங்கூர் அண்டை நாடான கொச்சி மாநிலத்துடன் இணைக்கப்பட்டது. சித்தரை திருநாள் திருவிதாங்கூர்-கொச்சி ஒன்றியத்தின் "இராஜ்பிரமுகராக" 1 ஜூலை 1949 முதல் 31 அக்டோபர் 1956 வரை பணியாற்றினார். நவம்பர் 1, 1956 அன்று, திருவிதாங்கூர்-கொச்சியின் மலையாள மொழி பேசும் பகுதிகளை அண்டை மாநிலமான சென்னை மாகாணத்துடன் இணைத்து கேரள மாநிலம் உருவாக்கப்பட்டது. அத்துடன் சித்திரை திருநாளின் "ராஜ்பிரமுக்" அலுவலகம் முடிவுக்கு வந்தது. 28 டிசம்பர் 1971 அன்று, இந்திய அரசாங்கம் பழைய சமஸ்தானங்களின் ஆட்சியாளர்களின் அங்கீகாரத்தை ரத்து செய்ததால், சித்திரை திருநாள் தனது தனிப்பட்ட பணபலன்கள் மற்றும் பிற சலுகைகளை இழந்தார். அன்றிலிருந்து திருவிதாங்கூர் அரச குடும்பத்தின் தலைவரே ஒழிக்கப்பட்ட பட்டத்தைத் தாங்கி நிற்கிறார். திருவனந்தபுரம் பத்மநாபசாமி கோயில் தொடர்பான சடங்குகளில் திருவிதாங்கூர் மகாராஜாவாக தனது கடமைகளை நிறைவேற்றுகிறார். 2012 ஆம் ஆண்டு, கேரள உயர் நீதிமன்றம் "முஜீபா ரஹ்மான் எதிர் கேரள மாநிலம்" என்ற வழக்கு மீதான தீர்ப்பில், அரசியலமைப்புச் சட்டத்தின் 26-வது திருத்தத்தின் மூலம் இந்திய மாநிலங்களின் ஆட்சியாளர்களின் உரிமைகள் மற்றும் சலுகைகள் பறிக்கப்பட்ட 363-வது பிரிவு நீக்கப்பட்டது. இன்னும் ஆட்சியாளர்களின் பெயரும் பட்டமும் அப்படியே உள்ளது. பெயர்கள் மற்றும் பட்டங்கள் அரசியலமைப்பின் 291 மற்றும் 362 வது பிரிவுகளின் கீழ் உரிமைகள் அல்லது சலுகைகள் என்று கருதப்படாததால் அது பாதிக்கப்படவில்லை. எனவே பட்டங்கள் அரசால் ஒழிக்கப்படவில்லை; அவர்களின் அரசியல் அதிகாரங்களும் பணப்பலன்கள் பெறும் உரிமை மட்டுமே ரத்து செய்யப்பட்டது.
| Image | Name | Period |
| --- | --- | --- |
| இரண்டாம் சித்திரைத் திருநாள் பலராம வர்மன் | 1971–1991 |  |
| மூன்றாம் உத்திராடம் திருநாள் மார்த்தாண்ட வர்மன் | 1991–2013 |  |
| ஆறாம் மூலம் திருநாள் இராம வர்மன் | 2013 – தற்போது வரை | } |
# திருவிதாங்கூர் மகாராஜாக்கள்

## மேலும் பார்க்கவும்

- திருவிதாங்கூர்
- திருவிதாங்கூர் அரச குடும்பம்
- பிரித்தானியாவின் இந்தியப் பேரரசு
# எசு மோங்கே

**எசு மோங்கே** என்பவர் சகதாயி கானரசின் கானாக 1246 அல்லது 1247 முதல் 1252 வரைப் பதவி வகித்தவர் ஆவார்.
# எசு மோங்கே

## வாழ்க்கை

இவர் சகதாயி கான் மற்றும் எசுலுன் கதுனின் ஐந்தாவது மகன் ஆவார். ககான் குயுக் கானுடன் நல்ல நட்பில் இருந்த காரணத்தால் காரா குலாகுவைப் பதவியிலிருந்து நீக்கிவிட்டு, 1246ஆம் ஆண்டு அல்லது 1246ஆம் ஆண்டு வாக்கில், இவர் சகதாயி கானரசின் கானாக நியமிக்கப்பட்டார். எனினும், அடுத்த ககானாகிய மோங்கே கான் ஒக்தாயி கானின் குடும்ப ஆதரவாளர்களை ஒழித்துக் கட்டும் நடவடிக்கைகளைத் தொடங்கினார். அதில் சில சகதாயி இன உறவினர்களும் அடங்குவர். எசு மோங்கே பதவியில் இருந்து நீக்கப்பட்டார். காரா குலாகுவின் மனைவி ஒர்கானாவால் மரண தண்டனைக்கு உட்படுத்தப்பட்டார். பிறகு காரா குலாகு தனது முந்தைய பதவியான கான் பதவியில் அமர்த்தப்பட்டார்.  
இவருக்கு நைஷி என்ற ஒரு மனைவி இருந்தார். இவருக்குக் குழந்தைகள் இல்லை. அடிக்கடிக் குடிபோதையிலேயே இவர் இருந்ததாக இவரைப் பற்றிக் குறிப்புகள் உள்ளன. எனவே இவரது மனைவி மற்றும் இவரது உயர் அதிகாரி பகால்தீன் மர்கினானி ஆகியோர் இவரது பெயரில் ஆட்சி செய்தனர்.
# முபாரக் ஷா (சகதாயி கான்)

**முபாரக் ஷா** என்பவர் சகதாயி கானரசின் கான் ஆவார்.
# முபாரக் ஷா (சகதாயி கான்)

## வாழ்க்கை

இவர் காரா குலாகு மற்றும் எர்ஜின் கதுனின் மகன் ஆவார். இசுலாமுக்கு மதம் மாறிய முதல் சகதாயி கான் இவர் தான். 1252இல் இவரது தந்தையின் இறப்பிற்குப் பிறகு, முபாரக் ஷா சகதாயி கானரசின் கனாகப் பதவிக்கு வந்தார். இவரின் தாய் அரசப் பிரதிநிதியாகச் செயல்பட்டார். 1260இல் ககான் பதவிக்கு உரிமை கோரிய அரிக் போகே, சகதாயி கானின் பேரனாகிய அல்குவைக் கானாக நியமித்தார். அடுத்த ஆண்டு கானரசின் பெரும்பாலான பகுதிகளைத் தனது கட்டுப்பாட்டுக்குள் அல்கு வைத்திருந்தார். அல்கு அரிக் போகேவிற்கு எதிராக 1262ஆம் ஆண்டு கிளர்ச்சியில் ஈடுபட்ட போது ஒர்கானா அல்குவுக்கு ஆதரவளித்தார். 1266ஆம் ஆண்டு அல்கு இறந்த பிறகு, குப்லாய் கானின் உத்தரவின்றி, முபாரக் ஷாவைக் கானாக எர்ஜின் மீண்டும் பதவியில் அமர வைத்தார். குப்லாய் கானும் ககான் பதவிக்கு உரிமை கோரி இருந்தார். இரண்டு வருடங்களுக்கு முன் அரிக் போகேயைத் தோற்கடித்து இருந்தார். எனினும் குப்லாய் கான், சகதாயியின் கொள்ளுப் பேரனாகிய பரக்கிற்குக் கானரசின் இருவராட்சி முறையில் இரண்டாம் ஆட்சியாளராகுவதற்கு ஆதரவளித்தார். முபாரக் ஷாவின் இராணுவத்தின் விசுவாசத்தைப் பரக் பெற்றார். சீக்கிரமே பரக், முபாரக் ஷாவிற்கு எதிராக முன்னேறினர். முபாரக் ஷாவை அதே ஆண்டு நாடு கடத்தினார். பிறகு முபாரக் ஷா 1271ஆம் ஆண்டு பரக்கிற்கு எதிராகக் கய்டுவிற்கு ஆதரவளித்தார். எனினும் சீக்கிரமே கய்டுவின் மற்றொரு எதிரியான ஈல்கான் அபகாவின் பக்கம் கட்சி தாவும் நிலைக்குக் கட்டாயப்படுத்தப்பட்டார்.  
கரவுனாக்களின் தலைவராக அபகா கான் இவரை நியமித்தார். 1276ஆம் ஆண்டு தென்கிழக்குப் பாரசீகப் பகுதிகளைக் குடும் சேதத்திற்கு உள்ளாக்கிய போது இயற்கையான காரணங்களால் இவர் இறந்தார்.
# முபாரக் ஷா (சகதாயி கான்)

## குடும்பம்

இவருக்கு ஏராளமான மனைவிகளும் ஐந்து மகன்களும் இருந்தனர்.  
1. ஒல்ஜை புகா
1. குத்லுக் ஷா
1. போரல்கி
1. துத்லுக்
1. கோர்கடை
1. எசன் புலத்
1. கதக்
# சுந்தா புதர் கதிர்க்குருவி

**சுந்தா புதர் கதிர்க்குருவி** (*Sunda bush warbler*)(கோரோர்னிசு வல்கேனியசு) என்பது செட்டிடே குடும்பத்தில் உள்ள ஒரு வகை பறவைச் சிற்றினம் ஆகும். இது இந்தோனேசியா, மலேசியா மற்றும் பிலிப்பீன்சு ஆகிய நாடுகளில் காணப்படுகிறது. இது சிறிய, மந்தமான, பழுப்பு நிற கதிர்க்குருவியாகும். பெரும்பாலான கதிர்க்குருவிகளைப் கூச்ச சுபாவமுள்ள மற்றும் இவற்றைக் காண்பதைவிட இவற்றின் ஓசையே எளிதில் கேட்கக்கூடியது.
# சைக்கோ (1960 திரைப்படம்)

**சைக்கோ** 1960 ஆம் ஆண்டு ஆல்பிரட் ஹிட்ச்காக் தயாரித்து இயக்கிய அமெரிக்க உளவியல் திகில் திரைப்படமாகும். இப்படத்தின் திரைக்கதை 1959 ஆம் ஆண்டு வெளியான ராபர்ட் பிளோக் அவர்களின் 'சைக்கோ’ நாவலை அடிப்படையாக்கொண்டு ஜோசப் ஸ்டெபனோ அவர்களால் எழுதப்பட்டது. இப்படத்தில் ஆண்டனி பெர்கின்ஸ், ஜேனெட் லீ, வேரா மைல்ஸ், ஜான் கவின் மற்றும் மார்ட்டின் பால்சம் ஆகியோர் நடித்துள்ளனர்.  
இத்திரைப்படம் ஹிட்ச்காக் ஏற்கனவே இயக்கியிருந்த நார்த் பை நார்த்வெஸ்ட் திரைப்படத்திலிருந்து முற்றிலும் வேறுபட்டதாக பார்க்கப்பட்டது. மேலும் ‘ஆல்பிரட் ஹிட்ச்காக் பிரசன்ஸ்’ என்ற தொலைக்காட்சி தொடரில் பணிபுரிந்த ஆட்களை கொண்டு இத்திரைப்படம் குறைந்த பொருட்செலவில் கறுப்பு-வெள்ளை நிறத்தில் தயாரிக்கப்பட்டது. இந்தத் திரைப்படம் ஆரம்பத்தில் சர்ச்சைக்குரியதாகக் கருதப்பட்டது. மேலும் கலவையான விமர்சனங்களைப் பெற்றது. ஆனால் பார்வையாளர்களின் ஆதரவு மற்றும் வணிக ரிதியான வெற்றி ஆகியவை மிகப்பெரிய அளவில் விமர்சனங்களை மாற்றியமைத்தது. சிறந்த துணை நடிகை (ஜானெட் லீ) மற்றும் சிறந்த இயக்குனர் (ஹிட்ச்காக்) உட்பட இத்திரைப்படம் நான்கு பிரிவுகளில் ஆஸ்கார் விருதுகளுக்கு பரிந்துரைக்கப்பட்டது.  
தற்போது 'சைக்கோ’ ஹிட்ச்காக்கின் மிகச்சிறந்த படங்களில் ஒன்றாகக் கருதப்படுகிறது. மேலும் இத்திரைப்படம் அவரை உலகமெங்கும் பிரபலப்படுத்தியது. இத்திரைப்படத்தின் நுட்பமான இயக்கம், பதட்டமான சூழல், ஈர்க்கக்கூடிய ஒளிப்பதிவு, மறக்கமுடியாத இசை மற்றும் ஆகச்சிறந்த நடிப்பு ஆகியவற்றின் காரணமாக சர்வதேச திரைப்பட விமர்சகர்கள் மற்றும் அறிஞர்களால் திரைக்கலையின் முக்கிய படைப்பாகப் பாராட்டப்பட்டது.  
1980 இல் ஹிட்ச்காக்கின் மரணத்திற்குப் பிறகு, யுனிவர்சல் பிக்சர்ஸ் மூன்று அடுத்தடுத்த பாகங்களை கொண்ட திரைப்படங்களையும், ஒரு மறு ஆக்கம் திரைப்படத்தையும், தொலைக்காட்சிக்காக தயாரித்த ஒரு முன்னோடி திரைப்படத்தையும், தொலைக்காட்சிக்காக 2010 இல் உருவாக்கப்பட்ட 'பேட்ஸ் ஹோட்டல்’ எனப்படும் முன்னோடி தொடரையும் தயாரித்தது. 1992 ஆம் ஆண்டில், அமெரிக்கக் காங்கிரஸ் நூலகம் இத்திரைப்படத்தை "கலாச்சார ரீதியாக, வரலாற்று ரீதியாக அல்லது அழகியல் ரீதியாக முக்கியத்துவம் வாய்ந்தது" என்று கருதியது. மற்றும் அமெரிக்காவின் தேசிய திரைப்படப் பதிவேட்டின் மூலம் இந்தப்படத்தின் படல மறை பாதுகாப்பதற்காகத் தேர்ந்தெடுத்தது.
# ஹியூம் புதர் கதிர்க்குருவி

**ஹியூம் புதர் கதிர்க்குருவி** (*Hume's bush warbler*)(*கோரோர்னிசு புரூனென்சென்சு*) என்பது புதர்க் கதிர்க்குருவியின் சிற்றினமாகும் (செட்டிடே குடும்பம்). இது முன்னர் "பழைய உலகக் கதிர்க்கருவி" குழுவில் சேர்க்கப்பட்டது.
# ஹியூம் புதர் கதிர்க்குருவி

## பரவல்

குயூமின் புதர் கதிர்க்குருவி நேபாளம் மற்றும் இந்தியாவின் இமயமலையில் காணப்படுகிறது.  
இது முன்பு மஞ்சள் வயிறு புதர்க்குருவின் இணை இனமாகக் தெளிவாகக் கருதப்பட்டது.
# ஹியூம் புதர் கதிர்க்குருவி

## பெயரிடல்

இந்தியாவில் பணியாற்றிய இங்கிலாந்து இயற்கை ஆர்வலர் ஆலன் ஆக்டேவியன் ஹியூமின் நினைவாக இதற்குப் பொதுப்பெயர் இடப்பட்டது.
# மஞ்சள்-வயிற்றுப் புதர் கதிர்க்குருவி

**மஞ்சள்-வயிற்றுப் புதர் கதிர்க்குருவி** (*Yellow-bellied bush warbler*)(*கோரோர்னிசு அக்கேந்திசூயிடெசு*) என்பது கதிக்குருவிக் ( குடும்பம் செட்டிடே) சிற்றினமாகும். இது முன்னர் "பழைய உலக கதிர்க்குருவி" குழுவில் சேர்க்கப்பட்டது.  
இது சீனா மற்றும் தைவானின் பிரதான நிலப்பகுதிகளில் காணப்படுகிறது. ஹியூம் புதர் கதிர்க்குருவியின் துணையினமாக முன்பு கருதப்பட்டது.
# பிரசியோடைமியம் ஆர்த்தோ இசுக்காண்டேட்டு

**பிரசியோடைமியம் ஆர்த்தோ இசுக்காண்டேட்டு** (*Praseodymium orthoscandate*) என்பது PrScO<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மம் ஆகும். இச்சேர்மம் பெரோவ்சுகைட்டு கட்டமைப்பைக் கொண்ட ஓர் அருமண் ஆக்சைடுமாகும்.
# பிரசியோடைமியம் ஆர்த்தோ இசுக்காண்டேட்டு

## தயாரிப்பு

பிரசியோடைமியம்(III,IV) ஆக்சைடுடன் இசுகாண்டியம்(III) ஆக்சைடை சேர்த்து வினைப்படுத்துவதன் மூலம் பிரசியோடைமியம் ஆர்த்தோ இசுக்காண்டேட்டு தயாரிக்கப்படுகிறது.
# பிரசியோடைமியம் ஆர்த்தோ இசுக்காண்டேட்டு

## பண்புகள்

பிரசியோடைமியம் ஆர்த்தோ இசுக்காண்டேட்டு பச்சை நிறத்தில் ஒரு திண்மமாகக் காணப்படுகிறது. Pnma என்ற இடக்குழுவுடன் செஞ்சாய்சதுர பெரோவ்சுகைட்டு வகை படிக கட்டமைப்பைக் கொண்டுள்ளது.
# பிரசியோடைமியம் ஆர்த்தோ இசுக்காண்டேட்டு

## இவற்றையும் காண்க

- பிரசியோடைமியம்
- இசுக்காண்டியம்
- ஆக்சிசன்
# தவுசூக் மொழி

**தவுசூக்** (ஆங்கிலம்: *Tausug;* மலாய்: *Bahasa Suluk* ஜாவி: بَهَسَ سُوگ; தவுசூக் மொழி: *Sūg*) என்பது பிலிப்பீன்சு நாட்டில் உள்ள சூலு மாநிலத்திலும் *(Province of Sulu, Philippines);* மலேசியாவின் சபா மாநிலத்தின் கிழக்குப் பகுதியிலும்; தவுசூக் *(Tausūg)* எனும் மக்களால் பேசப்படும் ஆஸ்திரோனீசிய *(Austronesian Language)* மொழியாகும்.  
சுலு தீவுக் கூட்டத்தில் *(Sulu Archipelago)* உள்ள பாசிலான் தீவு *(Basilan);* தாவி-தாவி தீவு *(Tawi-Tawi);* ஜாம்போங்கா தீபகற்பம் *(Zamboanga Peninsula);* தெற்கு பலவான் *(Southern Palawan)* மற்றும் மலேசியாவின் கிழக்கு சபா முழுவதும், தவுசூக் மொழி பரவலாகப் பேசப்படுகிறது.
# தினகரன் (வானியலாளர்)

**தினகரன்** (*Dinakara*; 1550) இந்தியாவைச் சேர்ந்த ஒரு வானியல் வல்லுநர் ஆவார். இவர் சூரியன் மற்றும் சந்திரனின் இயக்கத்தை அடிப்படையாகக் கொண்ட இந்திய நாட்காட்டிகளை ( பஞ்சாங்கம் ) தயாரிப்பதில் சந்திராக்கி (33 வசனங்களைக் கொண்டது) என்ற கட்டுரையை உருவாக்கினார். கட்டுரை 150 கையெழுத்துப் பிரதிகள் மற்றும் வர்ணனைகளுடன் உள்ளது, அவற்றில் சில விளக்கப்பட்டு, மொழிபெயர்க்கப்பட்டு நவீன அணுகுமுறைகளுடன் ஒப்பிடப்பட்டுள்ளன.  
இவரது மூன்றாவது படைப்பான *திதிசாரணி* (அல்லது *தினகரசாரணி* ) (1583) பஞ்சாங்கங்கள், நாட்கள், திதிகள், நட்சத்திரங்கள் மற்றும் யோகங்களின் கணக்கீடு ஆகியவற்றை உள்ளடக்கியது. மேலும் இது மகாதேவனின் முந்தைய படைப்பான மகாதேவியை அடிப்படையாகக் கொண்டது. தினகரனின் பணி இரண்டாம் ஹரிதத்தாவுக்கு ஒரு தாக்கத்தை ஏற்படுத்தியது.
# தினகர தேசாய்

**தினகர தேசாய்** (*Dinakara Desai*) ஒரு கவிஞரும், எழுத்தாளரும், கல்வியாளரும் அரசியல் ஆர்வலரும் ஆவார் . இவர் *சுடுகா* ( *சுடுகா பிரம்மா* என்றும் அழைக்கப்படும்) என்ற கவிதை வடிவத்திற்காக பிரபலமானார். சுடுகா அல்லது சுடுகு என்பது நாற்கரக் கவிதை. இந்த வடிவம் பிற்காலத்தில் மற்ற கவிஞர்களால் ஏற்றுக்கொள்ளப்பட்டது. கர்நாடகாவின் உத்தர கன்னட மாவட்டத்தின் இலக்கிய வளர்ச்சிக்கு இவர் பெரும் பங்களிப்பைச் செய்துள்ளார்.
# தினகர தேசாய்

## ஆரம்ப கால வாழ்க்கை

கொங்கண் பகுதியைச் சேர்ந்த தத்தாத்ரே தேசாய் (தந்தை) மற்றும் அம்பிகா (அம்மா) ஆகியோரின் மூன்றாவது குழந்தையாக 10 செப்டம்பர் 1909 அன்று அன்கோலாவில் ( உத்தர கன்னட மாவட்டம் ) பிறந்தார். இவருக்கு யஷ்வந்த் மற்றும் சங்கர் என்ற இரண்டு மூத்த சகோதரர்களும், சரஸ்வதி என்ற ஒரு தங்கையும் உள்ளனர். தினகரனுக்கு 9 வயதாக இருந்தபோது இவரது தாயார் இறந்துவிட்டார்.
# தினகர தேசாய்

## திருமணம்

1936 ஆம் ஆண்டு ஜூலை 2 ஆம் தேதி மகாபலேஷ்வர் வாக்லேவின் மகள் இந்திரா என்பவரை தினகரன் திருமணம் செய்து கொண்டார். திருமணத்தின் எளிமையின் அவசியத்தைப் பற்றி இவர் வீட்டுப் பெரியவர்களை நம்பவைத்தார். தார்வாட்டில் திருமணம் பதிவு செய்யப்பட்டு ரூ. 13 மட்டுமே திருமணச் செலவுக்காகச் செலவிடப்பட்டது. தினகரன் கடவுள் நம்பிக்கை இல்லாதவர், ஆனால், மனைவி வழிபடுவதை பொறுத்துக் கொண்டார்.
# தினகர தேசாய்

## இறப்பு

தினகரன் தேசாய்க்கு நாள்பட்ட நீரிழிவு நோய் இருந்தது. அதனால் உடல்நிலை மோசமாகி 1982 நவம்பர் 6 அன்று மும்பையில் இறந்தார்.
# கங்கா சிங்

மகாராஜா **சர் கங்கா சிங்** (*Ganga Singh*) (13 அக்டோபர் 1880 - 2 பிப்ரவரி 1943), 1888 முதல் 1943 வரை பிகானெர் (இந்தியாவின் இன்றைய ராஜஸ்தான் ) மாநிலத்தை ஆண்ட மகாராஜா ஆவார். ஏகாதிபத்ததிய போர் அமைச்சரவையின் உறுப்பினராக, இவர் வெர்சாய் அரண்மனையில் கண்ணாடி மண்டபத்தில் "அமைதி ஒப்பந்தம்" கையெழுத்தாகும் போது இருந்தார்.  
இவர் ஒரு நவீன சீர்திருத்த தொலைநோக்கு பார்வையாளராக பரவலாக நினைவுகூரப்படுகிறார்.
# கங்கா சிங்

## சுயசரிதை

பிகானேர் மாநிலத்தின் ஆண்டுவந்த இராஜ்புத்திரக் குடும்பத்தைச் சேர்ந்த இலால் சிங் சாகிப் மற்றும் அவரது மனைவி சந்திரவதிஜி ஆகியோருக்கு 1880 ஆம் ஆண்டு அக்டோபர் 13 ஆம் தேதி விஜயதசமி நாளில் கங்கா சிங் பிறந்தார்.
# கங்கா சிங்

## இறப்பு

இவர் 56 ஆண்டுகால ஆட்சிக்குப் பிறகு தனது 62 வயதில் 2 பிப்ரவரி 1943 அன்று மும்பையில் இறந்தார். இவருக்குப் பின்னர் இவரது மகன் சாதுல் சிங் பிகானேரின்|மகாராஜா ஆனார்.
# கங்கா சிங்

## சாதனைகள்

- சிங் கங்கை கால்வாயை கட்டி புதிய பகுதிக்கு வந்து குடியேற மக்களை ஊக்கப்படுத்தினார். பஞ்சாபின் சுற்றுவட்டாரப் பகுதிகளில் இருந்து ஏராளமான மக்கள் அங்கு குடியேறினர். அவர்களில் பெரும்பாலும் நில உரிமையாளர்களான சீக்கிய குடும்பங்கள், 1920-களில் இந்த பகுதிக்கு குடிபெயர்ந்தனர்.
- 1899-1900 ஆம் ஆண்டு இப்பகுதியில் ஏற்பட்ட மிக மோசமான பஞ்சத்தை இவர் வெற்றிகரமாக சமாளித்தார். இந்தப் பஞ்சம், இப் பிரச்சனையில் இருந்து நிரந்தரமாக விடுபட ஒரு நீர்ப்பாசன அமைப்பை ஏற்படுத்த இளம் மகாராஜாவைத் தூண்டியது.
- இவர் சிறீ கங்காநகர் என்ற நகரத்தையும் அதன் சுற்றுப்புறப் பகுதியையும் ராஜஸ்தானின் மிகவும் வளமான தானியக் கிண்ணமாக உருவாக்கினார்
- இவர் 1902 மற்றும் 1926 க்கு இடையில் பிகானேரில் (இவரது தந்தை லால் சிங்கின் நினைவாக பெயரிடப்பட்டது) இலால்கர் அரண்மனையையும் கட்டினார்.
- இவர் இரயில்வே மற்றும் மின்சார வலையமைப்பை மாநிலத்திற்கு கொண்டு வந்தார்.
- சிறைச் சீர்திருத்தங்களை அறிமுகப்படுத்தினார். பிகானேர் கைதிகள் இந்தியாவின் தரைவிரிப்புகளை நெய்து தயாரித்து சர்வதேச சந்தைகளில் விற்பனை செய்தனர்.
- இவர் நகராட்சிகளுக்கு தேர்தல் போன்ற பகுதி உள் ஜனநாயகத்தை நிறுவினார். மேலும், உதவி மற்றும் ஆலோசனைக்காக ஒரு மந்திரி சபையை நியமித்தார்.
- சில நிலச் சீர்திருத்தங்களும் அறிமுகப்படுத்தப்பட்டன.
- இவர் தனது மாநிலத்தில் புதிய முயற்சிகளைத் தொடங்குவதற்கு அண்டை மாநிலத்தைச் சேர்ந்த தொழில்முனைவோர் மற்றும் விவசாயிகளைத் தூண்டினார்.
- இவர் 1931 ஆம் ஆண்டில் இராம்தேவ்ராவில் இராம்தேவ் பீரின் சமாதிக்கு சமாதி மேலே இருக்கும் கோவிலை கட்டினார்.
- பெண்கல்விக்காக பல பள்ளிகள் மற்றும் கல்லூரிகளை நிறுவினார்.
- தேஷ்நோக்கில் உள்ள கர்னி மாதா கோவிலின் பிரதான கதவுகளாகப் பயன்படுத்துவதற்காக அலங்காரமாக வடிவமைக்கப்பட்ட இரண்டு வெள்ளிக் கதவுகளை இவர் நன்கொடையாக வழங்கினார்.
# இலால்கர் அரண்மனை

**இலால்கர் அரண்மனை** (*Lalgarh Palace*) என்பது இந்திய மாநிலமான ராஜஸ்தானில் உள்ள பிகானேரில் உள்ள ஒரு அரண்மனையாகும். தற்போது இது பாரம்பரிய விடுதியாக உள்ளது. இது 1902 மற்றும் 1926 க்கு இடையில் பிகானேர் மகாராஜா சர் கங்கா சிங்கிற்காக கட்டப்பட்டது. இலட்சுமி நிவாஸ் அரண்மனை இலால்கர் அரண்மனையின் ஒரு பகுதியாகும். ஆனால் அது குத்தகைக்கு கொடுக்கப்பட்டு சமீபத்தில் ஒரு பாரம்பரிய விடுதியாக பயன்படுத்தப்படுகிறது.
# இலால்கர் அரண்மனை

## வரலாறு

இந்த அரண்மனை 1902 மற்றும் 1926 க்கு இடையில் இந்தோ சரசனிக் பாணியில் கட்டப்பட்டது. மகாராஜா கங்கா சிங் (1881-1942) சிறுவயதாக இருந்தபோது, தற்போதுள்ள ஜுனாகாத் கோட்டை மன்னருக்குப் பொருத்தமற்றதாகக் கருதியதால், இந்த கட்டிடம் பிரித்தனியக் கட்டுப்பாட்டில் உள்ள ஆட்சிப் பிரதிநிதியால் நிறுவப்பட்டது. கங்கா சிங் தனது தந்தை மகாராஜா லால் சிங்கின் நினைவாக அரண்மனைக்கு பெயரிட வேண்டும் என்று முடிவு செய்தார்.  
கங்கா சிங், வேட்டையாடுவதற்காக புகழ்பெற்றவர். இவருடன் வேட்டையாடுவதற்காக அரண்மனைக்கு வந்த 1920 இல் ஜார்ஜஸ் கிளெமென்சோ, ராணி மேரி, ஐந்தாம் ஜார்ஜ், ஹார்டிங் பிரபு, இர்வின் பிரபு உட்பட பல விருந்தினர்களுக்கு விருந்தளித்தது. அரண்மனையின் முதல் குறிப்பிடத்தக்க விருந்தினராக கர்சன் பிரபு இருந்தார்.
# இராஜ்யசிறீ குமாரி

**இராஜ்யசிறீ குமாரி** (*Rajyashree Kumari*) (பிறப்பு: ஜூன் 4, 1953) இந்தியாவைச் சேர்ந்த முன்னாள் துப்பாக்கி சுடும் வீரர் ஆவார். இவரது 16 வயதில் துப்பாக்கி சுடுதலுக்காக 1968-இல் இவருக்கு அருச்சுனா விருது வழங்கப்பட்டது, இவர் பிகானேர் இராச்சியத்தின் மகாராஜா டாக்டர் கர்னி சிங் என்பவருக்கும் அவரது மனைவி மகாராணி சுசீலா என்பருக்கும் மகளாவார்.  
இவர் தற்போது மகாராஜா கங்கா சிங் அறக்கட்டளையின் தலைவரும் இலால்கர் அரண்மனையின் உரிமையாளரும் ஆவார். இராஜ்யசிறீ பிகானேரில் பல தொண்டு அறக்கட்டளைகளை நடத்தி வருகிறார். சிறு வயதிலேயே திருமணம் செய்து கொண்ட இவர், கருத்து வேறுபாடு காரணமாக விவாகரத்து பெற்றார். இவருக்கு அனுபமா குமாரி என்ற ஒரு மகளும், சஜ்ஜன் சின் என்ற மகனும் உள்ளனர்.
# செவ்வால் கீச்சான்

**செவ்வால் கீச்சான்** அல்லது **துர்கெஸ்தான் கீச்சான்**, (*Red-tailed shrike*)(*உலானியசு பீனிகுரோய்ட்சு*) என்பது கீச்சான் குடும்பத்தைச் சேர்ந்த (உலானிடே) சிற்றினமாகும். இது முன்பு இசபெல்லைன் கீச்சான் மற்றும் செம்முதுகு கீச்சான் இணையினமாகக் கருதப்பட்டது.
# செவ்வால் கீச்சான்

## விளக்கம்

இறகுகள் மணல் நிறமும் சிவப்பு வாலும் கொண்டது.
# செவ்வால் கீச்சான்

## பரம்பல்

தெற்கு சைபீரியா மற்றும் மத்திய ஆசியாவில் செவ்வால் கீச்சான் இனப்பெருக்கம் செய்கிறது.
# செவ்வால் கீச்சான்

## பழக்கவழக்கங்கள்

இவை இடம்பெயரக்கூடிய நடுத்தர அளவிலான குருவியாகும். இவை பெரிய பூச்சிகள், சிறிய பறவைகள், கொறித்துண்ணிகள் மற்றும் பல்லிகளைச் சாப்பிடுகிறது. மற்ற கீச்சான்களைப் போலவே இது முக்கிய இடங்களில் வேட்டையாடுகிறது. இது திறந்த வெளியில் பயிரிடப்பட்ட இடங்களில் இனப்பெருக்கம் செய்கிறது.
# ஆஸ்கர் சாலா

**ஆஸ்கர் சாலா** (*Oskar Sala*) (18 ஜூலை 1910 - 26 பிப்ரவரி 2002) ஒரு ஜெர்மன் இசையமைப்பாளரும் மின்னணு இசையின் முன்னோடியும் ஆவார். மின்னனு கூட்டிணைப்பியின் ஆரம்ப வடிவமான *டிராட்டோனியம்* என்ற கருவியை இவர் வாசித்தார்.
# ஆஸ்கர் சாலா

## ஆரம்ப கால வாழ்க்கை

சாலா, ஜெர்மனியின் துரிங்கியாவில் உள்ள கிரீஸில் பிறந்தார். "டெலிஃபங்கன் டிராட்டோனிய"த்தை உருவாக்க இவர் உதவினார். 1935 இல் இவர் ஒரு "ரேடியோ-டிராட்டோனியம்" மற்றும் 1938 இல் ஒரு சிறிய வடிமான "கான்செர்ட்ராடோனியம்" ஆகியவற்றை உருவாக்கினார்.  
ஆஸ்கர் சாலா நாட்சி காலத்தில் இராணுவ வீரராக இருந்தவர். இரண்டாம் உலகப் போரின் போது சாலா கிழக்குப் போர் முனையில் இருக்கும்போது இவர் காயமடைந்தார்.  
இவர் பெர்லின் சபையின் கௌரவ உறுப்பினராக இருந்தார் .
# ஆஸ்கர் சாலா

## மரபு

18 ஜூலை 2022 அன்று, கூகுள் தனது 112வது பிறந்தநாளை கூகுளின் கேலிச்சித்திரம் மூலம் கொண்டாடியது.
# ஆஸ்கர் சாலா

## இலக்கியத்தில்

- Peter Donhauser (2007). *Elektrische Klangmaschinen*. Boehlau Vienna (in German).
- Peter Badge (2000). *Oskar Sala:Pionier der elektronischen Musik*. Satzwerk, 100pp.
- Pablo Freire / Audionautas (2011/2012). *Oskar Sala. El último artesano*. Parts 1234 (in Spanish)
# விக்கிப்பீடியா:விக்கி மாரத்தான் 2022

விக்கி மாரத்தான் என்பது ஒரு குறிப்பிட்ட நாள் முழுவதும், பல்வேறு நாடுகளில் வாழும் அனைத்து விக்கிப் பயனர்களும் உழைப்பதன் மூலம் விக்கித் திட்டங்களை மேம்படுத்தும் நிகழ்வாகும்.  
தமிழ் விக்கி மாரத்தான், தமிழ் விக்கிப்பீடியர்களால் நடத்தப்படுகிறது. அனைத்துப் பயனர்களை ஒருங்கிணைக்கவும், ஒற்றுமையை உறுதிப்படுத்தவும், புதிய பயனர்களை ஊக்குவிப்பதாகவும் அமையும். **தொடர்ந்து 24 மணி நேரத்திற்கு நடைபெறும் இந்நிகழ்வில் கலந்துகொள்ளும் பயனர்கள், அந்த நேர அளவு முழுவதும் பங்களிக்க வேண்டும் என்பது இல்லை; அவரவருக்கு உகந்த நேரத்தில் விருப்பமான அளவிற்கு பங்களிக்கலாம்.**  
2022 ஆம் ஆண்டுக்கான தமிழ் விக்கி மாரத்தான் பற்றிய விவரங்கள் கீழே தரப்பட்டுள்ளன.
# விக்கிப்பீடியா:விக்கி மாரத்தான் 2022

## நோக்கம்

தற்போதைய பயனர்கள் உற்சாகத்தோடு பங்களிக்கவும், புதிய பயனர்களை இணைக்கவும் இது நல்லதொரு முன்னெடுப்பாகவும் வாய்ப்பாகவும் இருக்கும்.
# விக்கிப்பீடியா:விக்கி மாரத்தான் 2022

## நாள், கால அளவு

- **நாள்:** 25 செப்டம்பர் 2022 (ஞாயிறு)
- **கால அளவு:** 24 மணி நேரம் [ஞாயிறு அன்று காலை 6 மணி (இந்திய, இலங்கை நேரம்) முதல் அடுத்த நாள் காலை 6 மணி (இந்திய, இலங்கை நேரம்) வரை]